O frades, non chelzo pane!

O frades, pane non chelzo,
o frades, non chelzo pane:
non mi ledas pr’unu cane
chi sas gannas bos apelzo.

Unu bonu sentimentu
de piedade e de amore
est, frades, su meu ardore,
cuddu dulche sentimentu.

Tantos chircan prata e oro
in su corpus de sa terra
e deo so sempr’in gherra
pro unu sinceru coro.

E cando l’hap’agattare
custu coro giaru e puru,
riccu d’affettu seguru
chi mi potat consolare?

Invanu, disizu meu,
andas che bentu in s’aèra
ma cuss’anima sincera
non l’hat fatta ancora Deu.